Kreftsvulstene avgir materiale – biter av celler eller arvemateriale – til omgivelsene, som så kan oppdages via kroppsvæsker som blod og galle. Selv om det er knyttet store forventninger til bruk av kroppsvæsker for å blant annet oppdage og overvåke kreft, er få slike tester i klinisk bruk.
I denne studien har forskerne mål om å bidra til å lage kroppsvæske-tester som kan oppdage kreftutvikling i gallegangene eller spiserøret hos to utsatte høyrisiko-grupper. Disse to sjeldne krefttypene deler mange av de samme utfordringene: De oppdages ofte for sent til å kunne opereres og er svært aggressive, med en gjennomsnittlig levetid på mindre enn ett år. Ved å utvikle en kroppsvæske-test for disse høyrisikogruppene, som kan varsle om kreftutvikling tidlig, vil flere av pasientene kunne tilbys operasjon. Dette vil kunne redusere dødeligheten av disse sjeldne, men aggressive krefttypene. Det vil også kunne føre til økt trygghet hos høyrisikogrupper som lever med risikoen for å utvikle alvorlig kreft og som per i dag ikke har gode nok oppfølgingstilbud.
Kreftforeningen støtter prosjektet med 8 millioner kroner.
Prosjektet ledes av Guro Elisabeth Lind, professor og gruppeleder for epigenetikkgruppen ved avdeling for Molekylær Onkologi ved Oslo Universitetssykehus. Gruppen hennes består av ni medlemmer. Utover sin forskningsaktivitet er Lind også leder for Forskerforbundet. Hun har mottatt midler fra Kreftforeningen ved en rekke tidligere anledninger.
LES MER:
«Forsker i flytsonen» – om prosjektet og prosjektlederen